Κανονισμός (ΕΚ) αριθ. 2289/2002 του Συμβουλίου

της 19ης Δεκεμβρίου 2002

για την περάτωση της διαδικασίας επανεξέτασης ως προς "νέο εξαγωγέα" του κανονισμού (ΕΚ) αριθ. 1600/1999 του Συμβουλίου για την επιβολή οριστικών δασμών αντιντάμπινγκ στις εισαγωγές σύρματος από ανοξείδωτους χάλυβες με διάμετρο 1 mm ή περισσότερο, καταγωγής Ινδίας, για την εκ νέου επιβολή του δασμού όσον αφορά τις εισαγωγές ενός εξαγωγέα αυτής της χώρας και για την περάτωση της καταγραφής των εισαγωγών αυτών

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), (εφεξής "ο βασικός κανονισμός"), και ιδίως το άρθρο 11 παράγραφος 4,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Με τον κανονισμό (ΕΚ) αριθ. 1600/1999(2) το Συμβούλιο επέβαλε οριστικό αντισταθμιστικό δασμό στις εισαγωγές σύρματος ανοξείδωτου χάλυβα με διάμετρο 1mm ή περισσότερο (εφεξής "το υπό εξέταση προϊόν"), που υπάγονται στον κωδικό ΣΟ ex 7223 00 19, καταγωγής Ινδίας. Τα μέτρα έλαβαν τη μορφή δασμών μεταξύ 0 και 55,6 % σε μεμονωμένους εξαγωγείς, με υπόλοιπο δασμού 55,6 %.

B. ΤΡΕΧΟΥΣΑ ΔΙΑΔΙΚΑΣΙΑ

1. Αίτηση για επανεξέταση ως προς νέο εξαγωγέα

(2) Μετά την επιβολή των οριστικών μέτρων, η Επιτροπή έλαβε αίτηση για την έναρξη διαδικασίας επανεξέτασης ως προς "νέο εξαγωγέα" του κανονισμού (ΕΚ) αριθ. 1600/1999, δυνάμει του άρθρου 11 παράγραφος 4 του βασικού κανονισμού, από έναν Ινδό παραγωγό, Garg Sales Co. PVT Ltd (εφεξής "ο αιτών"). Ο αιτών ισχυρίστηκε ότι δεν ήταν συνδεδεμένος με άλλους εξαγωγείς του υπό εξέταση προϊόντος στην Ινδία. Ισχυρίστηκε περαιτέρω ότι δεν είχε εξαγάγει το υπό εξέταση προϊόν κατά την αρχική περίοδο έρευνας (1η Απριλίου 1997 έως 31 Μαρτίου 1998), αλλά ότι πραγματοποίησε εξαγωγές του υπό εξέταση προϊόντος στην Κοινότητα μετά την περίοδο αυτή. Με βάση τα ανωτέρω, ζήτησε να καθοριστεί γι' αυτόν ατομικός συντελεστής δασμού, στην περίπτωση που θα είχε διαπιστωθεί η ύπαρξη ντάμπινγκ.

2. Έναρξη επανεξέτασης

(3) Η Επιτροπή εξέτασε τα αποδεικτικά στοιχεία που υπέβαλε ο αιτών και θεώρησε ότι είναι επαρκή για να δικαιολογήσουν την έναρξη επανεξέτασης σύμφωνα με τις διατάξεις του άρθρου 11 παράγραφος 4 του βασικού κανονισμού. Μετά από διαβουλεύσεις με τη συμβουλευτική επιτροπή και αφού έδωσε στον κοινοτικό κλάδο παραγωγής την ευκαιρία να υποβάλει παρατηρήσεις, η Επιτροπή, με τον κανονισμό (ΕΚ) αριθ. 1325/2002(3), κίνησε διαδικασία επανεξέτασης "ως προς νέο εξαγωγέα" του κανονισμού (ΕΚ) αριθ. 1600/1999 όσον αφορά τον αιτούντα και άρχισε την έρευνα. Παράλληλα, ο ισχύων δασμός αντιντάμπινγκ καταργήθηκε για τον αιτούντα και οι εισαγωγές του υπήχθησαν σε καταγραφή δυνάμει του άρθρου 11 παράγραφοι 4 και 5 του βασικού κανονισμού.

3. Άρνηση συνεργασίας από τον παραγωγό-εξαγωγέα

(4) Προκειμένου να συγκεντρώσει τα στοιχεία που θεωρεί απαραίτητα για την έρευνά της, η Επιτροπή απέστειλε ερωτηματολόγιο στον αιτούντα. Εντούτοις, η Επιτροπή δεν έλαβε απάντηση στο ερωτηματολόγιο εντός της προθεσμίας που είχε καθοριστεί γι' αυτόν τον σκοπό. Ο αιτών δεν ζήτησε επίσης την παράταση αυτής της προθεσμίας. Η Επιτροπή ενημέρωσε τον αιτούντα ότι υπό αυτές τις συνθήκες είχε την πρόθεση να περατώσει την έρευνα επανεξέτασης χωρίς να εξετάσει περαιτέρω την αίτησή του για τον καθορισμό ατομικού συντελεστή δασμού. Καθορίστηκε προθεσμία δέκα ημερών για να υποβάλει τις παρατηρήσεις του ο αιτών. Δεν λήφθηκε καμία παρατήρηση από τον αιτούντα σχετικά με την κοινοποίηση της Επιτροπής ότι είχε την πρόθεση να περατώσει την έρευνα επανεξέτασης.

(5) Συνεπώς, πρέπει, να συναχθεί το συμπέρασμα ότι η Garg Sales Co. PVT Ltd αρνήθηκε να συνεργαστεί με την έρευνα εφόσον δεν απάντησε στο ερωτηματολόγιο της Επιτροπής. Επομένως, η επανεξέταση περατώνεται και ο δασμός αντιντάμπινγκ που είχε ανακληθεί με το άρθρο 2 του κανονισμού (ΕΚ) αριθ. 1325/2002 πρέπει να επιβληθεί εκ νέου με αναδρομική ισχύ από τις 24 Ιουλίου 2002. Επιπλέον, πρέπει να περατωθεί η καταγραφή των εισαγωγών που προβλέπεται στο άρθρο 3 του ιδίου κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Περατώνεται η επανεξέταση του κανονισμού (ΕΚ) αριθ. 1600/1999 που κινήθηκε από το άρθρο 1 του κανονισμού (ΕΚ) αριθ. 1325/2002 όσον αφορά τις εισαγωγές σύρματος ανοξείδωτου χάλυβα με διάμετρο 1 mm ή περισσότερο, που περιέχουν κατά βάρος 2,5 % ή περισσότερο νικέλιο, με εξαίρεση τα σύρματα που περιέχουν κατά βάρος 28 % ή περισσότερο αλλά όχι πάνω από 31 % νικέλιο και 20 % ή περισσότερο αλλά όχι πάνω από 22 % χρώμιο, που υπάγονται στον κωδικό ΣΟ ex 7223 00 19, καταγωγής Ινδίας, που παράγονται και πωλούνται προς εξαγωγή στην Κοινότητα από την Garg Sales Co. PVT Ltd (πρόσθετος κωδικός Taric Α404).

Άρθρο 2

Επιβάλλεται εκ νέου ο δασμός αντιντάμπινγκ που είχε επιβληθεί με τον κανονισμό (ΕΚ) αριθ. 1600/1999 και καταργήθηκε με το άρθρο 2 του κανονισμού (ΕΚ) αριθ. 1325/2002, όσον αφορά τις εισαγωγές που περιγράφονται στο άρθρο 1 του παρόντος κανονισμού, με ισχύ από τις 24 Ιουλίου 2002.

Άρθρο 3

Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα προκειμένου να περατώσουν την καταγραφή των εισαγωγών που αναφέρονται στο άρθρο 1 του παρόντος κανονισμού.

Άρθρο 4

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 2002.

Για το Συμβούλιο

Η Πρόεδρος

L. Espersen

(1) EE L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1972/2002 (EE L 305 της 7.11.2002, σ. 1).

(2) ΕΕ L 189 της 22.7.1999, σ. 19.

(3) ΕΕ L 194 της 23.7.2002, σ. 27.